SKRIFTLIG FORESPØRGSEL E-2662/02

af Caroline Lucas (Verts/ALE) til Kommissionen

(23. september 2002)

Om: Lufttransport og miljø

Kommissionens meddelelse Lufttransport og miljø: Frem mod en bæredygtig udvikling(1) slog fast, at der på et senere tidspunkt ville blive forslået yderligere tiltage med henblik på at reducere lufttransportens negative virkning på miljøet. Desuden opfordres Kommissionen i min betænkning udarbejdet på vegne af Parlamentet til at fremsætte forskellige forslag vedrørende lufttransport og miljø.

Hvornår har Kommissionen til hensigt at offentliggøre sådanne forslag, og vil de omfatte foranstaltninger til begrænsning af:

1. lufttransportens lokale virkning på miljøet (som f.eks. gasemissioner og støj i nærheden af lufthavne); og

2. lufttransportens globale virkning på miljøet (som f.eks. emission af drivhusgasser)?

(1) KOM(1999) 640.

Svar afgivet på Kommissionens vegne af Loyola de Palacio

(12. november 2002)

Efter Kommissionens meddelelse Lufttransport og miljø: Frem mod en bæredygtig udvikling(1) er der blevet iværksat flere initiativer på området lufttransport og miljø:

- For så vidt angår den lokale indvirkning fra lufttransporten på miljøet, har Kommissionen fremsat forslag til direktiv om etablering af en fællesskabsramme for støjklassificering af civile subsoniske jetfly med henblik på beregning af støjafgifter(2); hertil har Europa-Parlamentet afgivet sin udtalelse efter førstebehandlingen.

Den 26. marts 2002 vedtog Europa-Parlamentet og Rådet et direktiv med henblik på bestemmelser og procedurer for indførelse af støjrelaterede driftsrestriktioner i Fællesskabets lufthavne(3) på grundlag af et forslag fra Kommissionen(4). Med dette direktiv etableres regler for fremme af indførelse af ensartede driftsrestriktioner på lufthavnsniveau på Fællesskabets territorium.

For så vidt angår emissioner i form af gasarter, har Kommissionen fulgt aktiviteterne, på Den Europæiske Civile Luftfartskonference (ECAC), og som har til formål at udvikle et system til klassificering af fly med henblik på opkrævning af afgifter på bestemte gasemissioner. Så snart ECAC har afsluttet arbejdet med disse endelige henstillinger, vil Kommissionen nærmere undersøge muligheden for eventuelt at anvende denne metode på fællesskabsniveau.

- På området global indvirkning fra lufttransporten på miljøet har Kommissionen foretaget en undersøgelse, hvorunder en række økonomiske instrumenter er blevet analyseret. Denne undersøgelse bliver snart offentliggjort, og Kommissionen vil indbyde de interesserede parter til at afgive deres kommentarer på grundlag af resultaterne af denne undersøgelse. Kommissionen agter at tage hensyn til Europa-Parlamentets og Ministerrådets reaktioner og forslag til denne undersøgelse.

- Endelig har Fællesskabet og dets medlemsstater på internationalt plan indtaget holdninger, der har ført til nedskærelse af emissioner og udarbejdelse af en ny fællesskabsnorm for støj er blandt de prioriterede arbejdsopgaver for Den Internationale Civilflyvningsorganisation (ICAO) med henblik på generalforsamlingen i 2004. I denne forbindelse forpligter Kommissionen sig i samarbejde med Fællesskabets medlemsstater til en vis fleksibilitet med hensyn til ICAO's bestemmelser, for så vidt angår incitamenter af økonomisk art.

(1) KOM(1999) 640 endelig udg.

(2) KOM(2001) 74 endelig udg.

(3) Europa-Parlamentets og Rådets direktiv 2002/30/EF af 26. marts 2002 med henblik på bestemmelser og procedurer for indførelse af støjrelaterede driftsrestriktioner i Fællesskabets lufthavne, EFT L 85 af 28.3.2002.

(4) KOM(2001) 695 endelig udg.